(VOVWORLD) - ໃນວັນທີ 02 ສິງຫາ, ໄດ້ດຳເນີນບັນດາວາລະຄົບຄະນະ ແລະ ວົງແຄບຂອງກອງປະຊຸມລັດຖະມົນຕີການຕ່າງປະເທດ ອາຊຽນ ຄັ້ງທີ 51, ໂດຍມີການເຂົ້າຮ່ວມຂອງລັດຖະມົນຕີການຕ່າງປະເທດ ທີ່ມາຈາກ 10 ປະເທດ ອາຊຽນ ແລະ ເລຂາທິການໃຫຍ່ ອາຊຽນ.
ທ່ານ ຟ້າມບີ່ງມິງ ຮອງນາຍົກລັດຖະມັນຕີ, ລັດຖະມັນຕີການຕ່າງປະເທດ ໄດ້ນຳພາຄະນະຜູ້ແທນ ຫວຽດນາມ ເຂົ້າຮ່ວມບັນດາກິດຈະກຳທີ່ກ່າວມາຂ້າງເທິງ.
ກ່າວຄຳເຫັນໃນກອງປະຊຸມ, ທ່ານຮອງນາຍົກລັດຖະມົນຕີ ຟ້າມບີ່ງມິງ ໄດ້ຮັບຮອງບັນດາຄວາມຄືບໜ້າຫຼາຍດ້ານໃນການຮ່ວມມື ອາຊຽນ ແລະ ລະຫວ່າງ ອາຊຽນ ກັບບັນດາຄູ່ຮ່ວມມື. ຕໍ່ໜ້າບັນດາການຫັນປ່ຽນຢ່າງໄວວາ, ຍາກທີ່ຈະຄາດຄະເນໄວ້ລ່ວງໜ້າໃນສະພາບການຢູ່ພາກພື້ນ ແລະ ສາກົນ, ທ່ານຮອງນາຍົກລັດຖະມົນຕີສະເໜີໃຫ້ ອາຊຽນ ຕ້ອງໄດ້ເອົາໃຈໃສ່ການຮ່ວມມືພາຍໃນກຸ່ມຫຼາຍກວ່າເກົ່າ, ໃນນັ້ນ ຕ້ອງມີບັນດາມາດຕະການສະເພາະເພື່ອອຳນວຍຄວາມສະດວກໃຫ້ແກ່ການຄ້າ, ການລົງທຶນພາຍໃນກຸ່ມ, ຄຽງຄູ່ກັບການສືບຕໍ່ຍູ້ແຮງການຮ່ວມມືຮັດແຄບຄວາມແຕກໂຕນກັນໃນການພັດທະນາ ແລະ ການເຊື່ອມຕໍ່.
ກ່ຽວກັບບັນຫາສັນຕິພາບ ແລະ ຄວາມສະຫງົບ, ທ່ານຮອງນາຍົກລັດຖະມັນຕີ ສະເໜີ ອາຊຽນ ຕ້ອງຮັກສາຄວາມສາມັກຄີ ແລະ ບົດບາດເປັນແກ່ນກາງ, ພ້ອມດຽວກັນນັ້ນ ຍົກສູງຄວາມສາມາດລວມໝູ່ ເພື່ອສາມາດຮັບມື ຕໍ່ກັບບັນດາສີ່ງທ້າທາຍທີ່ວາງອອກ ຢ່າງມີປະສິດທິຜົນ.
ກ່ຽວກັບບັນຫາທະເລຕາເວັນອອກ, ທ່ານຮອງນາຍົກລັດຖະມົນຕີແບ່ງປັນຄວາມວິຕົກກັງວົນ ກ່ຽວກັບບັນດາການເຄື່ອນໄຫວມໍ່ໆມານີ້ ໃນສະພາບຕົວຈິງ, ໃນນັ້ນ, ມີບັນດາການເຄື່ອນໄຫວທາງດ້ານການທະຫານ, ສົ່ງຜົນກະທົບຕໍ່ສັນຕິພາບ, ຄວາມໝັ້ນຄົງຢູ່ພາກພື້ນກໍ່ຄືຄວາມໄວ້ເນື້ອເຊື່ອໃຈ ລະຫວ່າງ ບັນດາປະເທດ; ຕາມນັ້ນແລ້ວ, ສະເໜີບັນດາຝ່າຍຕ້ອງລະງັບໃຈ, ບໍ່ຄວນມີບັນດາການເຄື່ອນໄຫວເຮັດໃຫ້ສະພາບການສັບສົນຂື້ນຕື່ມ, ເຄົາລົບປະຕິບັດບັນດາຫຼັກການ ແລະ ຄຳໝັ້ນສັນຍາທີ່ໄດ້ຕົກລົງກັນ.